VENDIM
Nr. 90, datë 22.5.2026

 PËR MIRATIMIN E RREGULLORES “PËR HETIMIN ADMINISTRATIV TË SINJALIZIMIT DHE MBROJTJEN E KONFIDENCIALITETIT”

Bazuar në nenet 149, pika 1 dhe 149/a, pika 1, germa “e”, të Kushtetutës; në nenet 159, pika 2, germat “ë” dhe “h”, 164, pika 8, 166, 189, pika 1, germa “ç” dhe 190, pika 4, të ligjit nr. 115/2016, “Për organet e qeverisjes së sistemit të drejtësisë”, të ndryshuar, në nenet 14, pika 3 dhe 20, pika 8, të ligjit nr. 96/2025, “Për sinjalizimin dhe mbrojtjen e sinjalizuesve” dhe në ligjin nr. 44/2015, “Kodi i Procedurave Administrative të Republikës së Shqipërisë”, Këshilli i Lartë i Prokurorisë,

VENDOSI:

1. Miratimin e rregullores “Për hetimin administrativ të sinjalizimit dhe mbrojtjen e konfidencialitetit”, sipas tekstit bashkëlidhur.
2. Ky vendim hyn në fuqi në datën e botimit në Fletoren Zyrtare dhe publikohet në faqen zyrtare të internetit të Këshillit.
U shpall në Tiranë, sot, më 22.5.2026.

KRYETAR I KËSHILLIT TË LARTË TË PROKURORISË
Mirela Bogdani

RREGULLORE E BRENDSHME
PËR HETIMIN ADMINISTRATIV TË SINJALIZIMIT DHE MBROJTJEN E KONFIDENCIALITETIT

Neni 1
Baza ligjore

Rregullorja për hetimin administrativ të sinjalizimeve dhe për mbrojtjen e konfidencialitetit në Këshillin e Lartë të Prokurorisë bazohet në ligjin nr. 96/2025, “Për sinjalizimin dhe mbrojtjen e sinjalizuesve”.

Neni 2 
Qëllimi
Objekti i kësaj rregulloreje është përcaktimi i rregullave për ndjekjen e procedurës së hetimit administrativ të sinjalizimeve, si dhe i mekanizmave për mbrojtjen e konfidencialitetit, në përputhje me ligjin nr. 96/2025, “Për sinjalizimin dhe mbrojtjen e sinjalizuesve”.

Neni 3
Fusha e zbatimit

Çdo person që sinjalizon, raporton apo disponon informacion për veprime të kundërligjshme, apo shkelje të mundshme ligjore gjatë angazhimit të tij në një kontekst pune pranë Këshillit të Lartë të Prokurorisë, përfshirë edhe persona që ofrojnë shërbime apo bashkëpunojnë profesionalisht me Këshillin e Lartë të Prokurorisë, sipas parashikimeve të ligjit nr. 96/2025.

Neni 4
Përkufizime

Në funksion të objektit të kësaj rregulloreje, termat e mëposhtëm kanë këto kuptime:
a) “Sinjalizim” është raportimi apo sinjalizimi i informacionit verbal ose me shkrim nga sinjalizuesi tek njësia përgjegjëse për shkelje të mundshme të kuadrit ligjor, të kryera në një mjedis pune të Këshillit, nëpërmjet kanaleve të brendshme, të jashtme, ose nëpërmjet publikimit, në përputhje me ligjin nr. 96/2025;
b) “Sinjalizim i brendshëm” është sinjalizimi i kryer nga sinjalizuesi brenda njësisë përgjegjëse të Këshillit;
c) “Sinjalizues” është çdo person fizik që në një kontekst pune sinjalizon, ose publikon informacione për shkelje të mundshme;
ç) “Njësia përgjegjëse” është struktura e posaçme e caktuar brenda Këshillit, e cila funksionon si mekanizëm i brendshëm për sinjalizimin, e përbërë nga tre punonjës të ngarkuar me detyrën e ndjekjes së sinjalizimit dhe kryerjen e hetimit administrativ të tij, sipas përcaktimeve të ligjit nr. 96/2025;
d) “Person i përfshirë” është çdo person fizik ose juridik, që përmendet në sinjalizim, ose publikim si personi të cilit i atribuohet shkelja ose që ka lidhje me autorin e shkeljes;
dh) “Informacion për shkeljet” është çdo lloj informacioni që përmban dyshime të arsyeshme dhe lidhet me shkelje të mundshme të kuadrit ligjor, të kryera ose që ka gjasa të kryhen në Këshill, të cilat janë përftuar në një kontekst pune;
e) “Kontekst pune” është çdo marrëdhënie profesionale, aktuale, e mëparshme ose e mundshme, përmes së cilës një person, pavarësisht nga natyra e saj juridike, ka akses në informacione për shkelje të mundshme të kuadrit ligjor, përfshirë marrëdhëniet e punësimit ose të vetëpunësimit, ofrimin e shërbimeve dhe marrëdhënie të tjera bashkëpunimi me Këshillin.

Neni 5
Parimet e shqyrtimit administrativ

Shqyrtimi dhe hetimi administrativ i sinjalizimeve kryhet në përputhje me këto parime:
a) Ligjshmëria, duke respektuar dispozitat e ligjit nr. 96/2025 dhe legjislacionin në fuqi;
b) Paanshmëria dhe objektiviteti, duke garantuar shqyrtim të pavarur nga çdo ndikim i jashtëm apo konflikt interesi;
c) Konfidencialiteti, duke mbrojtur identitetin e sinjalizuesit dhe çdo informacion që mund të çojë në identifikimin e tij;
ç) Mirëbesimi, duke vlerësuar sinjalizimin mbi bazën e bindjes së arsyeshme të sinjalizuesit për ekzistencën e një shkeljeje të mundshme;
d) Proporcionaliteti, duke garantuar që çdo veprim administrativ të jetë i arsyeshëm dhe i nevojshëm në raport me qëllimin e hetimit.

Neni 6
Kanalet e sinjalizimit

1. Sinjalizimi i brendshëm/i jashtëm mund të bëhet:
a) me shkrim, nëpërmjet depozitimit fizik në regjistrin e posaçëm;
b) nëpërmjet adresës elektronike të dedikuar;
c) në mënyrë verbale, përmes takimit fizik ose linjës telefonike të dedikuar; 
ç) në mënyrë anonime.
2. Sinjalizimi përmban:
a) të dhënat e identitetit dhe të kontaktit të sinjalizuesit, përveç rasteve kur sinjalizimi bëhet në mënyrë anonime;
b) organin ose personin e përfshirë ndaj të cilit raportohet shkelja; 
c) përshkrimin e informacionit për shkelje të mundshme të kuadrit ligjor, të shoqëruar me fakte, rrethana dhe dokumentacion mbështetës, për aq sa është e mundur; 
ç) referimin përkatës të legjislacionit të shkelur, për aq sa është e mundur. 
3. Sinjalizuesi mund të zgjedhë të mbetet anonim dhe sinjalizimi pranohet nga Njësia Përgjegjëse si i tillë, vetëm nëse në të janë shprehur qartë dhe janë arsyetuar shkaqet e anonimatit dhe të dhënat e sinjalizuara sigurojnë një bazë të mjaftueshme për të hetuar administrativisht sinjalizimin/raportimin për shkelje të mundshme të kuadrit ligjor, të kryera ose që ka gjasa të kryhen në Këshill.
4. Identiteti i sinjalizuesit, në rastet kur identifikohet, mund të bëhet i njohur vetëm me pëlqimin e tij të shprehur, ose me kërkesë të organeve procedurale kompetente, në përputhje me ligjin.
5. Sinjalizimi verbal dokumentohet me procesverbal, i cili nënshkruhet nga sinjalizuesi, kur ky i fundit zgjedh të mos mbetet anonim.
6. Çdo sinjalizim regjistrohet në një regjistër të posaçëm, me akses të kufizuar, duke garantuar konfidencialitetin e identitetit të sinjalizuesit.
7. Sinjalizuesit i konfirmohet marrja e sinjalizimit brenda 7 ditëve nga regjistrimi, përveç rasteve kur ai ka kërkuar të mos njoftohet ose kur njoftimi rrezikon konfidencialitetin.
8. Në rastet kur sinjalizimi nuk është depozituar sipas formës dhe përmbajtjes së mësipërme sinjalizuesit i kërkohet me shkrim të korrigjojë të metat, brenda 7 ditëve nga data e marrjes së njoftimit për korrigjim.

Neni 7
Njësia Përgjegjëse

1. Administrimi dhe trajtimi i sinjalizimeve kryhet nga Njësia Përgjegjëse, e caktuar me urdhër të Kryetarit të Këshillit të Lartë të Prokurorisë.
2. Njësia Përgjegjëse përbëhet nga 3 anëtarë dhe ushtron funksionet e saj në mënyrë të pavarur dhe të paanshme.
3. Njësia Përgjegjëse ka këto detyra:
a) Merr, regjistron dhe administron sinjalizimet;
b) Siguron ruajtjen e konfidencialitetit të identitetit të sinjalizuesit dhe të informacionit të raportuar;
c) Kryen verifikimin paraprak dhe hetimin administrativ të sinjalizimeve, në përputhje me ligjin;
ç) Ndjek afatet procedurale të parashikuara nga ligji nr. 96/2025;
d) Dokumenton çdo veprim procedural me procesverbal;
e) Bashkëpunon me Inspektoratin e Lartë të Deklarimit dhe Kontrollit të Pasurive dhe Konfliktit të Interesit, sipas rastit;
f) Përgatit dhe paraqet pranë Inspektoratit të Lartë të Deklarimit dhe Kontrollit të Pasurive dhe Konfliktit të Interesit (ILDKPKI), jo më vonë se data 15 janar e vitit pasardhës, raportin vjetor të konsoliduar për sinjalizimet e marra dhe trajtimin e tyre, në përputhje me nenin 14, pika 12, të ligjit nr. 96/2025.
4. Në rast konflikti interesi apo mungese të anëtarit, ai zëvendësohet sipas urdhrit të Kryetarit.

Neni 8
Regjistri i sinjalizimi

1. Sinjalizimet regjistrohen në një regjistër të posaçëm protokolli ose elektronik për regjistrimin e sinjalizimeve.
2. Njësia përgjegjëse, nuk mund të refuzojë për asnjë shkak regjistrimin e sinjalizimit.

Neni 9
Shqyrtimi dhe hetimi administrativ i sinjalizimit

1. Njësia Përgjegjëse kryen verifikimin paraprak të sinjalizimit dhe nëse konstaton elemente që kërkojnë hetim të mëtejshëm, zhvillon hetimin administrativ brenda afateve të përcaktuara nga ligji nr. 96/2025.
2. Procedura e hetimit administrativ përfundon sa më shpejt që të jetë e mundur, por në çdo rast jo më vonë se 90 (nëntëdhjetë) ditë nga data e fillimit të saj, në përputhje me nenin 20, të ligjit nr. 96/2025.
3. Gjatë hetimit administrativ, Njësia Përgjegjëse mund të kërkojë dokumente, informacione dhe sqarime nga strukturat përkatëse të Këshillit, duke garantuar konfidencialitetin e sinjalizuesit.
4. Çdo veprim procedural dokumentohet dhe përfundimi i hetimit pasqyrohet në raport të arsyetuar.

Neni 10
Mbrojtja e sinjalizuesit

1. Ndalohet çdo formë veprimi ose mosveprimi hakmarrës ndaj sinjalizuesit për shkak të sinjalizimit të bërë në përputhje me ligjin nr. 96/2025.
2. Çdo akt hakmarrjeje është i pavlefshëm dhe nuk sjell pasoja juridike ndaj sinjalizuesit.
3. Çdo person që ndërmerr, ose tenton të ndërmarrë veprime hakmarrëse mban përgjegjësi disiplinore dhe, sipas rastit, përgjegjësi ligjore.
4. Mbrojtja nga hakmarrja zbatohet sipas mekanizmit dhe procedurave të parashikuara në ligjin nr. 96/2025.

Neni 11
Referimi tek autoritetet kompetente

1. Nëse gjatë shqyrtimit të sinjalizimit konstatohen elemente që bien në kompetencën e një autoriteti tjetër, Njësia Përgjegjëse referon çështjen pa vonesë pranë autoritetit përkatës, duke garantuar konfidencialitetin e identitetit të sinjalizuesit.
2. Në rast se sinjalizimi përmban elemente të përgjegjësisë disiplinore të një prokurori, çështja i referohet Inspektorit të Lartë të Drejtësisë, në përputhje me legjislacionin në fuqi.
3. Në rast se sinjalizimi përmban indicie për kryerjen e një vepre penale, çështja i referohet organit kompetent të prokurorisë, sipas legjislacionit penal në fuqi.
4. Në rast se sinjalizuesi paraqet kërkesë për mbrojtje nga veprimet hakmarrëse ose kërkon sinjalizim të jashtëm, ai informohet për të drejtën për t’iu drejtuar Inspektoratit të Lartë të Deklarimit dhe Kontrollit të Pasurive dhe Konfliktit të Interesit (ILDKPKI).

Neni 12
Përpunimi dhe mbrojtja e të dhënave personale

1. Të dhënat personale të sinjalizuesit dhe të çdo personi tjetër të përfshirë në procesin e sinjalizimit përpunohen në përputhje me ligjin nr. 96/2025 dhe legjislacionin në fuqi për mbrojtjen e të dhënave personale.
2. Përpunimi i të dhënave kryhet vetëm për qëllimet e administrimit dhe shqyrtimit të sinjalizimit dhe kufizohet në masën e nevojshme për realizimin e këtyre qëllimeve.
3. Aksesi në të dhënat personale u lejohet vetëm anëtarëve të Njësisë Përgjegjëse dhe personave të autorizuar sipas ligjit.
4. Të dhënat personale ruhen për aq kohë sa është e nevojshme për përfundimin e procedurës dhe, në çdo rast, në përputhje me afatet e ruajtjes së dokumentacionit të parashikuara në këtë rregullore dhe në ligjin nr. 96/2025.
5. Zbulimi i paautorizuar i të dhënave personale përbën shkelje disiplinore dhe sjell përgjegjësi sipas ligjit.

Neni 13
Konfidencialiteti

1. Gjatë procedurës së hetimit administrativ të sinjalizimit, identiteti i sinjalizuesit u bëhet i ditur personave të tretë vetëm me pëlqimin e tij me shkrim.
2. Njësia Përgjegjëse duhet të ruajë në çdo kohë në mënyrë konfidenciale informacionin e lidhur me sinjalizimin, duke mos e përhapur ose transmetuar tek persona të tretë, si dhe të mos e përdorë për qëllime të tjera, përveçse me pëlqimin e shprehur të sinjalizuesit, ose për përmbushjen e një detyrimi ligjor.
3. Njësia Përgjegjëse, në komunikimet me sinjalizuesin, apo çdo person të përfshirë në procesin e sinjalizimit, respekton detyrimin e konfidencialitetit dhe i komunikon informacionin e nevojshëm vetëm personave të caktuar për hetimin administrativ.
4. Punonjësit e Njësisë përgjegjëse nënshkruajnë deklarata konfidencialiteti për moszbulimin/përhapjen e informacionit me të cilin ata njihen gjatë dhe pas ushtrimit të detyrës në këtë strukturë.

Neni 14
Ruajtja e dokumentacionit

1. Dokumentacioni i krijuar në kuadër të administrimit dhe hetimit administrativ të sinjalizimeve ruhet në përputhje me kërkesat e ligjit nr. 96/2025 dhe legjislacionin për administrimin e dokumentacionit zyrtar.
2. Dokumentacioni origjinal ruhet për një periudhë 5-(pesë-)-vjeçare nga data e komunikimit të rezultatit përfundimtar të procedurës së sinjalizimit, përveç rasteve kur procedura ligjore përkatëse është ende në proces dhe nuk ka përfunduar.

Neni 15
Hyrja në fuqi

[bookmark: _GoBack]Kjo rregullore hyn në fuqi pas botimit në Fletoren Zyrtare.

